利華古遜破Never魔咒 大勝不萊梅提前封王
2024年04月15日 09:00
東網電視
更多新聞短片
利華古遜打破拜仁壟斷。(Getty Images)
德甲冠軍塵埃落定,利華古遜周日(14日)主場5比0大勝雲達不來梅,喺只剩5輪聯賽下領先次席拜仁慕尼黑16分,宣告提前封王。利華古遜唔單止打破拜仁連續11年稱霸嘅壟斷,亦拎到球會成立120年以來首個頂級聯賽冠軍,擺脫「Neverkusen」(永不奪冠)魔咒。
利華古遜今季喺沙比阿朗素帶領下,踢出華麗、效率兼備嘅頂級足球,今季各項賽事43場取得38勝5和嘅完美戰績,喺德國盃殺入決賽、歐霸盃亦4強在望,有機會實現「3冠王」偉業。利華古遜今場贏波即封王下,上半場由邦尼菲斯12碼開紀錄,下半場再由格列沙加入波加上科利安華迪斯連中三元,大勝5比0贏波捧盃。
利華古遜喺1904年創會,1979年升上德甲後一直係重要力量,但就從未染指聯賽冠軍,1996年至02年間試過6季內4奪聯賽亞軍,包括01/02球季喺德甲、德盃同歐聯做「3亞王」,從而被球迷將Leverkusen改花名做Neverkusen,諷刺佢哋永遠拎唔到冠軍,今次捧盃終於吐氣揚眉。
完場後照例被淋「啤酒浴」嘅教練沙比阿朗素表示:「當我感受到球員嘅支持同信任,一切都變得容易,我非常享受。我唔知今次奪冠對未來有咩意義,但呢一刻我覺得非常正!」雖然受到利物浦、皇家馬德里等豪門挖角,但沙比阿朗素早前已宣布下季將會繼續留隊執教。